KIRJALLINEN KYSYMYS E-3889/02

esittäjä(t): Olivier Dupuis (NI) komissiolle

(13. tammikuuta 2003)

Aihe: Khemais Toumin luovuttaminen Ranskasta Tunisiaan

Ranska on Tunisian oikeusviranomaisten pyynnöstä pidättänyt ja ilmeisesti valmistautuu luovuttamaan Tunisiaan Ranskassa jo useita vuosia asuneen tunisialaisen yrittäjän Khemais Toumin. Luotettavien lähteiden mukaan Toumin vangitsemisen ja luovuttamisuhan syynä on kaksi tuomiota, joista toinen on jo vanhentunut ja toinen liittyy kunnianloukkaussyytteeseen. Äärivasemmiston aktiivijäsenenä opintojensa aikana Montpellierissä toiminut Khemais Toumi on viime vuosien aikana hyvin selvästi ilmaissut tukensa presidentti Ben Alin hallinnon poliittisen vainon uhreille. Hän on myös toistuvasti kertonut tämän harjoittamasta korruptiosta ja etenkin presidentin lähipiirin liiketoimista Sveitsissä ja Euroopan unionissa.

Mitä tietoja komissiolla on Khemais Toumin tapauksesta? Mitä komissio aikoo tehdä estääkseen sen, että poliittisista syistä vainottua henkilöä, joka Toumi selvästi on, ei luovutettaisi maahan tässä tapauksessa Tunisiaan jossa hän joutuisi kärsimään halventavasta kohtelusta ja jossa hän joutuisi oikeuden eteen ilman minkäänlaisia takeita kansainvälisten normien noudattamisesta? Miten komissio suhtautuu siihen, että perusoikeuksien rikkomistapaukset ovat olleet hyvin yleisiä Tunisiassa viime viikkoina?

António Vitorinon komission puolesta antama vastaus

(26. helmikuuta 2003)

Komission tiedot Khemais Toumista ovat samat kuin parlamentin jäsenen tiedot.

Komissio seuraa ilmoitettuja Tunisiaa koskevia ihmisoikeusrikkomustapauksia yhdessä jäsenvaltioiden kanssa. Unionin lähetystöt ja komission edustusto käyvät asiasta myös poliittista vuoropuhelua paikallisesti Tunisian viranomaisten kanssa.

Jäsenvaltion mahdollisen perusoikeuksien loukkauksen osalta tilanne on seuraava: Komission velvollisuus on varmistaa perusoikeuksien noudattaminen yhteisön lainsäädännön alalla, mutta sillä ei ole valtaa tutkia yhteisön oikeuden ulkopuolella olevan kansallisen lainsäädännön ja käytännön yhdenmukaisuutta Euroopan ihmisoikeussopimuksen kanssa. Tämä ilmenee tuomioistuimen oikeuskäytännöstä (muun muassa asioissa Demirel, Wachauf ja E.R.T.) ja heijastuu Euroopan unionin perusoikeuskirjan 51 artiklan 1 kohtaan.

Komissiolla ei ole toimivaltaa puuttua jäsenvaltioiden päätöksiin, jotka koskevat kolmansien maiden esittämiä luovutuspyyntöjä, kuten tässä tapauksessa Khemais Toumin luovutusta Ranskasta Tunisiaan. Jäsenvaltioiden toimivaltaiset viranomaiset käsittelevät asiaa.

Lisäksi on syytä korostaa, että toistaiseksi ei ole Euroopan yhteisön perustamissopimuksen 63 artiklaan perustuvia yhteisön säännöksiä, jotka koskisivat tilannetta, jossa Toumi olisi hakenut tai hakisi turvapaikkaa Ranskasta. Erityisesti ehdotus direktiiviksi turvapaikkamenettelyjen vähimmäisstandardeista ja direktiiviksi pakolaisen tai muutoin kansainvälisen suojelun tarpeessa olevan henkilön kriteereistä ovat vielä neuvoteltavina neuvostossa. Tällä hetkellä ei siis ole voimassaolevaa yhteisön lainsäädäntöä, jonka perusteella komissio voisi tutkia yksittäisiä turvapaikka- ja maahanmuuttotapauksia, eikä sillä näin ollen ole valtaa puuttua Ranskan viranomaisten toimintaan sellaisen lainsäädännön perusteella.